Papersnake/gushiwen huggingface dataset:
懒卸头
毛奇龄（清代）

纠纠珠臂绳，宛转辘轳上。那知双穗条，夜夜空垂帐。

楚雀缘钗桥，胡蜂咂衣桁。制得懒卸头，殷勤与谁唱。
送杜少柳起萃知遂宁府以高名千古重如山为韵
韩元吉（宋代）

西京蜀都望，渊云暨相如。
节谊知不足，文章焉取余。
凛然见风采，吾非斯人徒。
峨峨眉山阳，不但闻三苏。
桥亭八咏为宗人府经黄子中赋 其二 香炉紫烟
王汝玉（明代）

紫烟明复灭，窈窕孤峰晓。松风吹不消，何处看飞鸟。
芝麻湖守风
迮云龙（清代）

长江西南来，混混沧溟会。天风揭狂澜，簸扬万旌旆。

飞来片片帆，乘流欢击汰。顾兹上水船，溯风剧狼狈。

进尺退以咫，篙师发长慨。好语慰长年，否运还来泰。

试看快意时，往往遭颠沛。莫使满帆风，斯言当微会。

萧萧枯芦洲，小泊吾何害。
与熊熊作策写诗
徐积（宋代）

此是熊熊策，先题吴季诗。季自题学书，如此怜吾儿。

季有古人风，怜儿心可知。
谢胡藏之送栗鼠尾画维摩二首
黄庭坚（宋代）

貂尾珍材可笔，虎头墨妙疑神。
颇知君尘外物，真是我眼中人。
满江红 梁山谒谯国冼太夫人庙
吴小姑（清代）

巾帼英雄，擅两世、忠贞威烈。想当日、锦幢宝幰，灵旂猎猎。

铜鼓声传儋耳峒，银刀影冷骊龙穴。到而今，奇甸仰鸿慈，留旌节。

千载后，钟豪杰。迎香火，平山贼。大功成告庙，雷轰电掣。

都督非常谁早识，岭南奠定华夷悦。咄哉今，将帅畏寇雠，空咋舌。
满庭芳 赠槎滘罗叟
屈大均（明代）

曲水穿林，平桥架石，数家可是先秦。小园谁种，花落锦成茵。

竹粉乾含凤尾，松膏湿吐龙鳞。遮亭畔、三株老桂，酿酒最芳辛。

生津。都蔗外，香橼佛手。丹荔妃唇。更甜蕉、作衣还用蕉身。

雪剖黄柑满乳。霜收绿榄多仁。场师好，何人得似，乐胜橘中人。
上元竹枝词
符曾（清代）

桂花香馅裹胡桃，江米如珠井水淘。
见说马家滴粉好，试灯风里卖元宵。
避暑山中十咏 其七 尝新稻
王渐逵（明代）

新畬足稻香，迂懒得先尝。万夫勤一粒，百井忆同乡。

旱气今逾甚，晚苗安可常。兵戈群盗日，见尔益怆惶。
阮郎归•归思
彭孙遹（清代）

玉河官酒送行时。轻黄遍柳丝。仙桥认取再来期。

花骢骄欲飞。

人事换，岁华非。江云望眼迷。年年风雪满征衣。思归又怕归。
运庵普岩禅师像赞
梦庵在居（宋代）

松源嫡嗣，伏虎后身。
接物有验，见地不亲。
丛林沾润恩婆阔，万古云峰翠色新。
题王充道清芬亭亭前瑞香花数百本
韩驹（宋代）

著叶团青盖，开花炷宝熏。遥知三径馥，尚隔数家闻。

但取芳菲袭，无劳灌溉勤。藉令摇落尽，子自有清芬。
秦州杂诗二十首·其十一
杜甫（唐代）

萧萧古塞冷，漠漠秋云低。
黄鹄翅垂雨，苍鹰饥啄泥。
蓟门谁自北，汉将独征西。
不意书生耳，临衰厌鼓鼙。
美人曲
张镃（宋代）

美人娟娟似秋月，宫中女儿妒欲杀。
恶言忽入恩家移，自是君王不情察。
深宫夜冷调秦筝，曲曲翻成哀怨声。
愿得风吹落君耳，回心照妾相思情。
题水牯庵 其二
曾丰（宋代）

三十馀年不踏泥，其如犹有角和蹄。何当纪渻重驯养，四十日间如木鸡。
喜苏潜夫至柳浪座上限韵 其一
袁宏道（明代）

入门檐鸟乱，红叶照青衫。童子初弛笈，花骢乍解衔。

瓮头倾滟潋，卷里出巉岩。屡眄跫音至，秋来信几缄。
春兴
陈师道（宋代）

东风作恶不成寒，野水穿沙自作滩。
细草无端留客卧，繁枝有意待人看。
虾蟆山
王冕（元代）

春风吹船著牛轭，扶藜直上山之脊。
山上老石怪且顽，皮肤皴皱苔花碧。
我来不知石有名，拊摩怪状心亦惊。
野人指点为我说，此物却是虾蟆精。
古昔曾偷太仓粟，三百余年耗中国。
天官烛其阴有毒，敕丁破口剶其足。
至今突兀留山丘，雨淋日炙无人牧。
树根穿尻蛇入肚，老鸦啄背狐粪头。
牧童时时放野火，耕夫怒击樵夫剁。
自从残堕不能行，见者唾之闻者骂。
虾蟆虾蟆非令仆，无功那窃天之禄。
如今虾蟆处处有，天官何不夷其族？致令骄气吹臊腥，干霄上食天眼睛。
百虫啖尽心未已，假作鼓吹怡人情。
三月江南春水涨，纡青拖紫争跳浪。
渔父持竿不敢言，猎夫布弩空惆怅。
黄童白叟相引悲，田中更有蝌蚪儿。
东屯溪山之胜似吾家左原
王十朋（宋代）

东屯别是一山川，水秀山青似左原。我待还家筑茅屋，作诗招取少陵魂。
雪中三英 梅花
史浩（宋代）

雪花大如毬，万木方枯愁。绛衣孕珠颗，的皪枝南头。

风标信孤挺，游戏堕人境。褪白露微青，志已在金鼎。
谢惠小鲜
阳枋（宋代）

得鱼怅望白云远，怜我盘鲜久乏烹。
恰喜新橙具双美，金虀催趁玉丝羹。
和师厚接花
黄庭坚（宋代）

妙手从心得，接花如有神。
根株穰下土，颜色洛阳春。
雍也本犁子，仲由元鄙人。
升堂与入室，只在一挥斤。
梁思伯内翰过访
王世贞（明代）

芜城分手叹离居，尺素论心岁不虚。君爱王维诗里画，我悬梁鹄帐中书。

娄江柏叶将云暖，庾岭梅花带月疏。此会何年更何地，可能杯酒不踌蹰。
次韵陈溪山红梅三首 其三
虞集（宋代）

雪后孤根发暖云，栽培本自一人身。紫薇遗意成千古，绛萼深期又一新。

忠厚敢忘嘉树赋，冲和思广北枝春。若为稚子犹堪教，三祝三加望大宾。
和朱松坡
文天祥（宋代）

学医未至大医王，笑杀年年折臂伤。
屏里江山如出色，亭皋松臂已成行。
细参不语禅三昧，静对无弦琴一张。
多谢岭头诗寄我，满园梅意弄春光。
石门
陆游（宋代）

昔读康乐诗，梦到石门山。中有醉道士，倒佩落其冠。

来游一一醉，嵌岩如屋宽。喷薄三百尺，万珠落珊珊。

峭壁天削成，磐石容投竿。摩挲苍藓字，喟发千载叹。

老洪梦中旧，两脸依然丹。语我君小留，山瓢勿嫌酸。

涧果四时有，收拾苦不难。旋炊胡麻饭，荐以枸杞槃。

手摘石上茶，风炉煮甘寒。扰扰尘土中，未易得此欢。

濯足山下潭，戏惊蛟龙蟠。醉面索吹醒，坐待风雷翻。
和张孟阜岁旦韵
陈傅良（宋代）

白发朝看镜，青灯夜数更。
文章输善宦，名字误浮生。
废学儿鼾睡，安贫妇馌耕。
从今定逢吉，吾已卜先庚。
迓王书史六邑劝课回四绝 其一
杨公远（宋代）

雕鞍骏马骤如飞，正是春风柳絮时。夹道居民争看处，青红小队曳旌旗。
鸡骨和尚赞
释了惠（宋代）

吃既不知数，吐亦难数渠。
非图甜得口，意在五更初。
忝官谏垣明日转对
郑谷（唐代）

吾君英睿相君贤，其那寰区未晏然。

明日翠华春殿下，不知何语可闻天。
渔家傲
郑元秀（宋代）

橘绿橙黄霜落候。小春天气宜晴书。一片祥光横宇宙。仙乐奏。晴官共祝南山寿。

湛露恩波浓似酒。□堂宴罢嵩呼后。压帽宫花红欲溜。还拜手。瞻天望圣徘徊久。
中元夕招守道曾年丈系龙洲泛月
邓云霄（明代）

粤水秦关隔几重，闲云一片似孤踪。往时对酒怜弹铗，此日烹孤更系龙。

石激江声喧急雨，月移杯影落群峰。预愁后会悲前事，痛饮宜听晓寺钟。
和象之雨中见寄
韩维（宋代）

沉阴子所叹，幽事我为乐。
雨沼散圆荷，风蛙乱灵药。
清凉体自正，虚静道所托。
谁识此中心，一樽成独酌。
贫游
董嗣杲（宋代）

厄贫作客嗟不辰，栖危更觉怀家频。
接泥渡头漫簇云，飞雪成块打倒人。
隔江黄梅山嶙峋，莫障疆场风沙尘。
巴河未放船出津，岁晚客子多苦辛。
伊谁急利行移新，茶引濡滞太不仁。
书生枉困千金身，呕尽心力无由伸。
乾坤误我此行役，徒然梦想南山宅。
庐阜要穷仙佛迹，须将姓字磨崖石。
春风春日春酒碧，说却俗务劳双屐。
携耡賸采白云薇，只欲了此心愿归。
乐平道中朱门当道诗二首
王洋（宋代）

门外车轮日往还，忙中尘土静中闲。
不栽松生分遮帐，应要开门便见山。
早朝
冯延巳（五代）

铜壶滴漏初昼，高阁鸡鸣半空。催启五门金锁，

犹垂三殿帘栊。阶前御柳摇绿，仗下宫花散红。

鸳瓦数行晓日，鸾旗百尺春风。侍臣踏舞重拜，

圣寿南山永同。
京师逢卖梅花五首
梅尧臣（宋代）

驿使前时走马回，北人初识越人梅。
清香莫把荼醾比，只欠溪头月下杯。
钗头凤
曾觌（宋代）

华灯闹。银蟾照。万家罗幕香风透。金尊侧。花颜色。醉里透透，向透情极。惜惜惜。
春寒峭。腰肢小。鬓云斜亸蛾儿袅。清宵寂。香闺隔。好梦难寻，雨踪云迹。忆忆忆。
满江红
辛弃疾（宋代）

老子当年，饱经惯、花期酒约。行乐处，轻裘缓带，绣鞍金络。明月楼台箫鼓夜，梨花院落秋千索。共何人、对饮五三钟，颜如玉。

嗟往事，空萧索。怀新恨，又飘泊。但年来何待，许多幽独。海水连天凝望远，山风吹雨征衫薄。向此际、羸马独骎骎，情怀恶。
小憩琵琶亭呈环中养正 其三
李彭（宋代）

山南濩落苏季子，饮作江潮雪阵来。想到诗肠应作祟，挽回妙语如琼瑰。
题祝黄门金鲤引子朝天图
程敏政（明代）

沧溟白日吹腥风，桃花浪蹙连春空。一鱼金甲忽腾起，顷刻变化云雷中。

四鱼虽小亦奇健，鼓鬣偕升尾相贯。蹄涔回首顾凡鳞，咫尺龙门隔霄汉。

刘郎写鱼如写人，鹅溪大幅开天真。临池挥染不论月，董羽杨晖争几尘。

番水名流今大谏，头角峥嵘万人羡。丹青此意君得知，射策还徵过庭彦。
同邹侍讲诸公游长春宫故址四首 其三
王直（明代）

飘飘上崇冈，游目眺西山。高山丽晴景，超然神虑闲。

群峰竞奔峭，历历纷上干。西连雁门阻，东瞰沧海湾。

信哉天地灵，万古开险艰。兴言展良游，缅邈不可扳。

但看芙蓉色，隐映青云间。灵踪良可感，览胜自忘还。
入阴那山
李士濂（明代）

别来忆六载，重入叩禅扉。林茂鸟声好，谷幽人迹稀。

登峰堪掬日，浴涧胜寻沂。清可一泓注，末流何自歧。

谈玄与诋佛，臧谷辩谁迷。若问菩提偈，空山叶落时。
奉陪知府内翰至卞山有诗五首 其四 西庵
程俱（宋代）

是公固麟凤，入兽不乱群。吴侬欲争席，但见一幅巾。

篮舆从逋客，上下寂寞滨。却行共谈笑，愧此礼意亲。

行行得西庵，杉竹含清薰。解衣静盘礴，虚窗蕙烟纷。

濡毫散珠玑，咳唾不自珍。曳屣转山足，长林蔽浮云。

旁连众迤逦，上有高嶙峋。穹窿见深洞，划如敞重闉。

往者玉京子，翔空驾飙轮。于今蜕骨在，坚重踰苍珉。

颇欲穷其源，燃犀问蛇神。钩穿忽无间，信有仙凡分。

却寻招提路，松风亦随人。潺潺石桥水，洗尽荆吴尘。

胡床兴不浅，已觉千山曛。
和吴拭暑雪轩诗
孙俟（宋代）

地僻宜逃暑，官曹幸颇闲。虚传力士担，始信蜀妃山。

岭雪青霄畔，城烟密树间。清谈容款接，妙句独难攀。
栖真院
于石（宋代）

空翠凝寒不受埃，断崖千尺拥崔嵬。
老僧倚树惊猿去，童子扫阶知客来。
石径晴因松露湿，茶烟远趁竹风回。
禅家也办吟边料，不种闲花只种梅。
任德广通判拉游长松以诗见贻次其韵
李流谦（宋代）

鹭行鸳列几时还，虎豹何曾限九关。
杂沓群公半天上，婆娑老子但尘间。
平戎正倚二三策，招隐休论大小山。
浯水断崖磨俗尽，凭君染笔续彪斑。
疏影（西湖社友赋红梅，分韵得落字）
危西麓（宋代）

虬枝茜萼。使轻盈态度，香透帘幕。净洗铅华，浓抹胭脂，风前伴我孤酌。诗翁瘦硬□□□，断不被、春风熔铄。有陇间、折赠殷勤，又恐暮笳吹落。寂寞。孤山月夜，玉人万里外，空想前约。雁足书沈，马上弦哀，不尽寒阴砂漠。昭君滴滴红冰泪，但顾影、未忺梳掠。等恁时、环佩归来，却慰此况萧索。
义门曲
谢翱（宋代）

金蓉山上云采采，白麟溪前水归海。溪中赤文长鲤鱼，恨无神翅谒龙威。

广陵城头大风急，吹散游魂归未得。不结琼英后土祠，当充兰佩离骚国。

富贵易夺生莫移，谁肯杀身为联枝。鹡鸰原上赴急难，我有冠裳可不如。

子孙至今无裂籍，六代传来犹一日。白头秀才誇能文，得似君家好弟昆。
游子
杜甫（唐代）

巴蜀愁谁语，吴门兴杳然。九江春草外，三峡暮帆前。

厌就成都卜，休为吏部眠。蓬莱如可到，衰白问群仙。
赠青龙任月山
白珽（元代）

倾盖相逢意已亲，风流儒雅迈同伦。
曾来东阁观奇士，又向西湖见伟人。
放棹小溪梅皪皪，敲棋深院烛燐燐。
悬知后夜相怀切，帆落胥山月一轮。
閒居杂咏三十二首·迁善
陈淳（宋代）

善者性所有，不可无诸躬。
每见必勇迁，吾德乃可崇。
奉赠廉昉先生 其一
李士棻（清代）

先生非石隐，束志卧蒿莱。乡觅无何有，辞拈《归去来》。

文章能立命，仙佛迸为才。得不低头拜，追陪襟抱开。
水调歌头 忆法眷伯瑜老
姬翼（元代）

相遇会心友，目击契金兰。登天游雾莫逆，鸡黍不相干。常记岩岩亭下，俯瞰茫茫沧海，挥尘笑谈间。霞卷镇阳北，云隐鹤山颜。岁华迁，人事革，忽盟寒。芒鞋藜杖犹在，唯忆扣玄关。但愿心圆如月，表里虚凝澄澈，密密运枢环。一点迥无别，千里共同看。
句 其四
丘浚（明代）

风腥蛮市合，日上瘴云红。
次韵秦秘监山中观梅二首 其一
张扩（宋代）

天上新骖宝辂回，看花仍趁雪英开。折归忍负金蕉叶，笑插谁临玉镜台。

女堞未须翻角调，锦囊先喜助诗材。少蓬自是调羹手，叶底应寻旧雨来。
题时遁泽画卷十首
王柏（宋代）

浩浩乾坤阔，微微见断山。
颇兴浮海意，吾道正多艰。
和黄三安仁山庄五首 其二
崔颢（唐代）

结宇因青嶂，开门对绿畴。树交花相色，溪合水同流。

竹径春来扫，兰樽暝不收。无心亦无事，鼓腹醉中游。
后九日重与应李诸君水头放舟 其三
王世贞（明代）

此醉吾何惜，沿流亦快哉。山光入返棹，水气促行杯。

岸帻天云合，酣歌海日回。风尘能傲吏，朋旧任微才。
成都施氏园海棠方盛时觅酒径醉二月九日
李焘（宋代）

染根著色谢天公，破睡犹禁一再风。
为此径须浮大白，老夫元自爱深红。
九曲词三首
高适（唐代）

许国从来彻庙堂，连年不为在疆场。

将军天疆封侯印，御史台疆异姓王。

万骑争歌杨柳春，千场对舞绣骐驎。

到处尽逢欢洽事，相看总是太平人。

铁骑横行铁岭头，西看逻逤取封侯。

青海只今将饮马，黄河不用更防秋。
程烈妇诗二首 其一
王惠（明代）

西风昨夜怒掀天，吹折瑶池并蒂莲。夫属妇言情已切，妇从夫死志弥坚。

不惟大义今时重，犹有芳名后世传。最是伤心孤与老，一家两地隔蛮烟。
风月堂
范成大（宋代）

天风无边吹海月，景入溪山更奇绝。
太守文章别乘贤，平生付与金杯滑。
门阑我亦似彭宣，想闻横玉叫苍烟。
读碑索句仍投辖，谁是扬州控鹤仙？
大明宫早朝
吴伯宗（明代）

漏尽金门锁钥开，衣冠云集拥三台。冰霜令肃森仪卫，雨露恩深沐草莱。

剑佩迎班花底去，香烟满袖日边回。儒生也作观光客，愿捧君王万寿杯。
八砺三首 其一
郑思肖（宋代）

黄道霾阴昼蚀光，野浮冤气白冥茫。世无圣主天应哭，时有忠臣国不亡。

万刃攒身终莫变，一诚铭骨岂能忘。休嫌重复叨叨说，未奏肤公正断肠。
句
谌祜（宋代）

蕃汉盛衰霜叶梦，陈隋兴废露华秋。
黄田人家别墅缭山种海棠为赋二绝
刘克庄（宋代）

万红扶路笑相迎，彷佛前身石曼卿。
若向花中论富贵，芙蓉城劣海棠城。
鹊桥仙 七夕寄外
陈爱真（清代）

银河浪静，彩桥风细，斜挂弯弯明月。相逢应说别来愁，须多驻、天边云辙。

红尘千载，仙家几日，一岁光阴电瞥。双星离别未多时，浑不似、人间离别。
和御制宫词
许安仁（宋代）

轻寒惨惨透衾罗，玉箭铜壶漏水多。常是未明供御服，梦回频问夜如何。
闻里中有买得扶桑花者 其四
徐渭（明代）

鹤林寺里别袈裟，又幻扶桑到若耶。溪女惜香还菡萏，海人浇醉歇枇杷。

似闻此地春犹雪，悔上孤帆晓载霞。腊社少年貂帽上，簪红莫忘遍茶花。
杂诗四首
黄庭坚（宋代）

扁舟江上未归身，明月清风作四邻。
观化悟来俱是妄，渐疏人事与天亲。
【双调】沉醉东风
徐琰（元代）

赠歌者吹箫
金凤小斜簪髻云，似樱桃一点朱唇。秋水清，春山恨。引青鸾玉箫声韵，莫不是另得东君一种春，既不呵紫竹上重生玉笋。
御食饱清茶漱口，锦衣穿翠袖梳头。有几个省部交，朝廷友。樽席上玉盏金瓯，封却公男伯子侯，也强如不识字烟波钓叟。
宫词 其九十六
周彦质（宋代）

女冠新观近西清，玉宇幽奇称道情。宫禁沉沉银漏永，好风时送步虚声。
送沈愚归玉峰
苏平（明代）

皇州莺啭柳条新，客里那堪此送君。
归梦不离吴苑月，还家高卧玉峰云。
江村贳酒逢寒食，驿路看山对夕曛。
最是临歧分手处，落花离思共纷纷。
木瓜园
文同（宋代）

驱马下高岗，吟鞭只自扬。
溪山过新霁，草木发清香。
浩荡来江阔，索纡去栈长。
春风去欲尽，樽酒叹何尝。
寄万民望总戎一首
黄省曾（明代）

管密高牙建，参图燧鼓清。看花鳷鹊观，散马凤凰城。

肘后探符秘，天涯念友生。金陵有美酒，百斛伫同倾。
系乐府十二首。古遗叹
元结（唐代）

古昔有遗叹，所叹何所为。有国遗贤臣，万事为冤悲。

所遗非遗望，所遗非可遗。所遗非遗用，所遗在遗之。

嗟嗟山海客，全独竟何辞。心非膏濡类，安得无不遗。
冬景 负暄
刘辰翁（宋代）

虽霜晴可爱，容我俯前轩。纵是围燕玉，何如负赵暄。

自怜鲐背痒，敢负太阳恩。已觉曲身直，犹胜挟纩温。

衰年知潦倒，造物足温存。尚有葵心在，何因献至尊。
高宗皇帝挽词五首
陈居仁（宋代）

得寿尊慈扆，怡神久北宫。
彩衣频侍燕，宝册屡垂鸿。
剑落桥山外，陵开禹穴东。
从今寿文母，无复玉卮同。
迩英阁读毕后汉书蒙恩赐御筵诗
司马光（宋代）

赤伏开兴运，昆阳定壮图。
官仪还旧物，效兆建新都。
杲日群阴破，油云万类苏。
銮舆陟乔岳，玺绶抚匈奴。
厚禄优诸将，嘉猷访大儒。
重明绍深构，栾叶奉规摹。
叔世纲知紊，遗风节义扶。
袁安空陨涕，杨震卒蒙辜。
佞指车前鹿，人瞻屋上乌。
炎精尽河渚，黄眚兆当涂。
青简传良直，金华侍燕娱。
兴衰炳辙迹，涉慝粲龟行。
赫赫天光照，孳孳睿思纡。
方齐建武治，不啻永平俱。
化盛文明正，恩隆饮食需。
晞阳惭札棘，濡咮愧鹈鹕。
帝力一成大，臣功报效无。
先民诚可监，愿不忘斯须。
寄华光仁老
邹浩（宋代）

越州刺史越州僧，曾是龙华同会人。偶向祝融峰下过，便从香积钵中亲。

毫端宝刹重重现，句里藏机一一新。正是连天雁回日，此心先已到江滨。
题怀坡阁赠王景文国正
王十朋（宋代）

穷途喜见富川波，已觉兹行所得多。杭颍西湖堪鼎足，兼怀六一与东坡。
上翁岭
曾巩（宋代）

放车秋厓望，所得过旧闻。初疑古轴画，山水秋毫分。

时见厓下雨，多从衣上云。濯足行尚侧，心忧踏天文。

八荒正摇落，独馀草木薰。但觉耳目胜，未知筋力勤。

颠毛已种种，世患方纷纷。何当啸吟此，日与樵苏群。
贺新郎（石城吊古）
王千秋（宋代）

吊古城头去。正高秋、霜晴木落，路通洲渚。欲问紫髯分鼎事，只路荒祠烟树。巫觋去、久无箫鼓。霸业荒凉遗堞坠，但苍崖、日阅征帆渡。兴与废，几今古。

夕阳细草空凝伫。试追思、当时子敬，用心良误。要约刘郎铜雀醉，底事遽争荆楚。遂但见、吴蜀烽举。致使五官伸脚睡，唤诸儿、昼取长陵土。遗此恨，欲谁语。
小重山·谁向江头遗恨浓
祖可（宋代）

谁向江头遗恨浓，碧波流不断，楚山重。柳烟和雨隔疏钟。黄昏楚，罗幕更朦胧。
桃李小园空，阿谁犹笑语，拾残红？珠帘卷尽夜来风。人不见，春在绿芜中。
蓦山溪（同前）
杨无咎（宋代）

玉英檀蕊，细意凭君看。青帝忒多情，费几许、春风暗剪。晓来欹多，不觉嫩香飘，披宿雾，启幽窗，不道开初遍。

无穷风味，乍可蜂莺占。莫遣俗人知，怕毒眼、急须遮断。倚墙压架，娇困卧枝头，心绪里，阿谁知，似个人撩乱。
即目二首 其一
李达（明代）

岁晚山犹绿，飞来碧继翁。翁应爱葱茜，我自有灵通。

戢翼聊投木，翻身即没空。谁能问此意，不住去匆匆。
玉团儿（双调）
周邦彦（宋代）

铅华淡伫新妆束。好风韵、天然异俗。彼此知名，虽然初见，情分先熟。

炉烟淡淡云屏曲。睡半醒、生香透肉。赖得相逢，若还虚过，生世不足。
寿薛千仞八帙时寓白门
范景文（明代）

少微星曜谢公墩，祭酒群推白社尊。笔下六朝供带草，眼中四社见芳荪。

朱弦爱谱清平调，丝雨欣沾绮季村。夜读仙经和鹤啸，幔亭烟月接昆崙。
桂谢
叶茵（宋代）

广寒世界放新晴，景物萧疏八月深。
窗外方疑天雨粟，风前已见地流金。
举留清致为诗助，收拾余香付酒斟。
但得仙根耐霜雪，不妨携囝步繁阴。
峰门岭遇雨，泊梁山
范成大（宋代）

穷乡谁与话悲酸，驻马看云强自宽。
酒力无端妨宿病，诗情不自任尘官。
虎狼地僻炊烟晚，风雨天低夏木寒。
行尽峰门千万丈，梁山鼓角报平安。
越王城
杨琅树（清代）

寂寂越王城，日落荒云起。城中贮暮寒，人立秋声里。

衰草封颓基，残烟连断垝。石门汉时出，珠江越国水。

山水而有灵，亦忆越王否？
升堂颂古五十二首 其十九
释怀深（宋代）

暖日晒开地面冻，春风吹拆岭头梅。他知物物无遮障，自是时人眼不开。
紫骝马四解 其一
汪淮（明代）

谁家白面郎，跨下紫骝马。䟤跋踏落花，骄嘶绿杨下。
山窗杂诗 其二
李叔与（宋代）

一样春风到町畦，物成春亦不能齐。过篱新笋贪成竹，不管同根未脱泥。
送戚性传
牟巘（宋代）

睢阳书院戚先生，纶也名孙侍从臣。文物相传今几叶，又开讲席淑来人。
崇宁求诗时正初老
李之仪（宋代）

乌衣人物已成空，窣堵才能记宝公。请祝骤开新福地，全提还振旧家风。

千岩日上春初到，万里云收月正中。欲识投机无意尽，江流入海几时穷。
望驿台
白居易（唐代）

靖安宅里当窗柳，望驿台前扑地花。(扑地花 一作：铺地花)
两处春光同日尽，居人思客客思家。
灯夕
刘克庄（宋代）

千炬金栀映玉蕖，台城昨梦又年馀。
断无弦索鸣华屋，惟见炊烟起草庐。
儿报瓶空因止酒，婢言油尽暂停书。
蓬窗亦有精勤士，何必然藜向石渠。
反招隐诗
王康琚（魏晋）

小隐隐陵薮，大隐隐朝市。
伯夷窜首阳，老聃伏柱史。
昔在太平时，亦有巢居子。
今虽盛明世，能无中林士。
放神青云外，绝迹穷山里。
鹍鸡先晨鸣，哀风迎夜起。
凝霜凋朱颜，寒泉伤玉趾。
周才信众人，偏智任诸己。
推分得天和，矫性失至理。
归来安所期，与物齐终始。
青柯平神祠旁井
王履（宋代）

与山俱生天所造，伯益前身此中老。
云安热恼正纷纷，寥落寒清闭秋草。
秋日杂怀八首 其二
钱曾（清代）

镜里吴霜点鬓斑，星星晞发在人间。偶逢欢伯聊称圣，既是遗民合道顽。

弹铗谁营三兔窟，披裘我羡一渔湾。斜阳黄叶伤心处，屋角西风见晚山。
悲秋
王令（宋代）

岁事荒凉冕易悲，西风日夜弄寒威。
秋来寡妇尤勤织，谁是行寒未有衣。
常恐衰颜随节换，空看落叶倚风飞。
从来最是悲秋者，况是悲秋客未归。
听鼓
李商隐（唐代）

城头叠鼓声，城下暮江清。
欲问渔阳掺，时无祢正平。
寄方允迪
朱翌（宋代）

山阴兴尽晚船催，猿鹤欢迎入翠微。
为信在山名远志，便令满箧寄当归。
一床独设空诸有，三径就荒知昨非。
更赖仲容贤莫敌，竹林从此倍光辉。
和放翁社日四首 其一 社日雨
方岳（宋代）

今兹淫春霖，曾不避甲子。荷锄做秧田，宁欠三寸水。

社戊占丰登，不以此故已。径起觳觫公，鸣蓑共于耜。
梅
李洪（宋代）

寂寞吹香野水滨，霜蜚月坠倍精神。
横陈故作临窗影，妙韵谁云画逼真。
题朱邸竹木
虞集（宋代）

猗猗淇园竹，结根盘石安。枝干相扶持，风雨不可干。

其实凤所相，君子思保完。恒恐声影疏，萧条霜露寒。

金玉慎高节，千载承清欢。
题王处士山居
李咸用（唐代）

云木沈沈夏亦寒，此中幽隐几经年。无多别业供王税，

大半生涯在钓船。蜀魄叫回芳草色，鹭鸶飞破夕阳烟。

干戈猬起能高卧，只个逍遥是谪仙。
少年游·东风无力扬轻丝
方千里（宋代）

东风无力扬轻丝。芳草雨馀姿。浅绿还池，轻黄归柳，老去愿春迟。栏干凭暖慵回首，闲把小花枝。怯酒情怀，恼人天气，消瘦有谁知。
偶题
陈造（宋代）

雾红烟白忽横陈，雨后风光圣得新。
说似游人须著便，阴寒已破一分春。
浣溪沙·红蓼渡头秋正雨
薛昭蕴（唐代）

红蓼渡头秋正雨，印沙鸥迹自成行，整鬟飘袖野风香。
不语含嚬深浦里，几回愁煞棹船郎，燕归帆尽水茫茫。
游灉湖上寺
王琚（唐代）

春山临远壑，水木自幽清。夙昔怀微尚，兹焉一放情。

云间听弄鸟，烟上摘初英。地僻方无闷，逾知道思精。
岳阳楼记
范仲淹（宋代）

庆历四年春，滕子京谪守巴陵郡。越明年，政通人和，百废具兴，乃重修岳阳楼，增其旧制，刻唐贤今人诗赋于其上，属予作文以记之。(具 通：俱)

予观夫巴陵胜状，在洞庭一湖。衔远山，吞长江，浩浩汤汤，横无际涯，朝晖夕阴，气象万千，此则岳阳楼之大观也，前人之述备矣。然则北通巫峡，南极潇湘，迁客骚人，多会于此，览物之情，得无异乎？

若夫淫雨霏霏，连月不开，阴风怒号，浊浪排空，日星隐曜，山岳潜形，商旅不行，樯倾楫摧，薄暮冥冥，虎啸猿啼。登斯楼也，则有去国怀乡，忧谗畏讥，满目萧然，感极而悲者矣。(隐曜 一作：隐耀；淫雨 通：霪雨)

至若春和景明，波澜不惊，上下天光，一碧万顷，沙鸥翔集，锦鳞游泳，岸芷汀兰，郁郁青青。而或长烟一空，皓月千里，浮光跃金，静影沉璧，渔歌互答，此乐何极！登斯楼也，则有心旷神怡，宠辱偕忘，把酒临风，其喜洋洋者矣。

嗟夫！予尝求古仁人之心，或异二者之为，何哉？不以物喜，不以己悲，居庙堂之高则忧其民，处江湖之远则忧其君。是进亦忧，退亦忧。然则何时而乐耶？其必曰“先天下之忧而忧，后天下之乐而乐”乎！噫！微斯人，吾谁与归？

时六年九月十五日。
纸阁初成
周紫芝（宋代）

小阁春温借隙光，风帘不挂最宜香。窗前睡鸭吹云缕，聊与幽人度日长。
纵笔六言二首
刘克庄（宋代）

赋金屋信美矣，记玉楼果如何。
人间国艳难得，天上才子不多。
赵月堂来问比日何似答曰
陈著（宋代）

欲死不死命相若，此心何心谁得知。
湖海逢人借问我，为说如醉如盲痴。
送友人东归
周行己（宋代）

是身如聚沫，如烛亦如风。奔走天地内，苦为万虑攻。

陈子得先觉，水镜当胸中。异乡各为客，相看如秋鸿。

扁舟忽归去，宛然此道东。我亦议远适，西入华与嵩。

饮水有馀乐，避烦甘百穷。相逢不可欺，偶然如飘蓬。

于道各努力，千里自同风。
糟蟹呈虞察院
姜特立（宋代）

祸成篝火最堪怜，蒯索寒芦更与编。
细剔膏苏付馋子，却吟醉骨属诗仙。
沉冥并作南柯梦，混沌谁开太极天。
闻道将糖尤躁扰，解蒲投甑想骚然。
彼我不二
释清远（宋代）

诸人行李处，非我君不能。我今凭子力，还与汝同心。

彼我无差忒，超然绝古今。千差非止水，生死自平沉。

对容谁不妙，拂袖省知音。不堕机前路，明明定浅深。

其如未觉了，彼我徒自侵。
十月晦日郡席见鹅梨
周紫芝（宋代）

雪后新尝溅齿泉，樽前风味固依然。自从北郡无人到，不见鹅梨今几年。

鲁酒谩倾犹病渴，并刀未下已流涎。从今莫觅张公种，饤坐虽多不当贤。
长相思（春浓）
赵长卿（宋代）

花飞飞。柳依依。帘掷东风日正迟。社前双燕归。

药栏东，药栏西。记得当时素手携。弯弯月似眉。
送徐使君参知山东政事二首 其二
戚继光（明代）

储胥百万识奇才，东向扶桑岳色开。潞水片帆看复合，丰城神剑去还来。

离歌忽起山头月，酾酒能忘塞上台？君下三齐知忆我，朔风吹雁到蓬莱。
云山
李思聪（宋代）

水石光涵千里色，川林阴翠湿芝兰。
杏花坞接投龙洞，瀑溅苍崖鹤骨寒。
病起和李康侯屯田见寄
范纯仁（宋代）

养生不达嵇康论，知止聊遵老氏书。左宦行将三岁许，羸痾复卧四旬馀。

手扶瘦竹形相称，鬓拟新霜色一如。独枉故人诗意重，涅磨无改是璠玙。
赋芙蕖简诸友
陈傅良（宋代）

我欲待明月，相从弄芙蕖。
月郭一再满，我行竟徐徐。
诛茅困黄埃，开卷疲蠹鱼。
缠缚二事间，红披绿萧疎。
秋风白发生，抚事增欷嘘。
美人隔云山，芙蓉并吾庐。
近者不得见，逾远还何如。
花无三月长，人寿千岁余。
相期不朽事，勿与草木俱。
君上钟鼎铭，我作山泽癯。
苦雨
杨公远（宋代）

滴碎空阶颇厌听，恼人况又近清明。
三分春急二分过，十日天清一日晴。
寒沁柳眉愁寂寂，湿凝花脸泪盈盈。
苍穹好悯云霓望，留作甘霖助有成。
华林除夕与诸子守岁赋得山中无历日寒尽不家年得无字
成鹫（清代）

病骨支离七尺躯，不堪长作寺家奴。别山渐觉人将老，入世方家岁易徂。

岂有樊笼宜野鹤，更无寒暑管樵夫。隔年未信春先入，借问梅花开也无。
岱宗之什四章
王世贞（明代）

瞻彼岱宗，伏云濛濛。有美君子，言栖其宫。峰何峛崺厜且㠑，彼君子哉。

瞻彼济濑，伏流濊濊。有美淑人，言卜其舍。水何奫沦清且涟，彼淑人哉。

自我不睹，徂寒迨暑。药房翛翛，粉泽如赭。岂无令颜，谁适子处。

自我不睹，徂暑再寒。蕙轩䡅䡅，粉泽如丹。岂无皓齿，谁发子叹。
一剪梅 春夜感别
蒋纫兰（清代）

春宵漏永梦难成。寒透罗衾。泪透罗衾。东风怊怅别离新。

无限透情。谁识透情。

瑞炉香尽曙微明。窗外啼莺。怕听啼莺。空将幽恨托行云。

落得伤心。枉自伤心。
以酒渴爱江清为韵寄秦廿四 其二
李彭（宋代）

倦游文园令，病肺尘消渴。句斡造化机，云霞互轇轕。

慢世谁与俦，嗤议从夸夺。诚哉死诸葛，能走生仲达。
有所思
周瑛（明代）

有美人兮天之北，愿一见兮不可得。霜露结新寒，美人衣裳单。

可此锦襜褕，北望空盘桓。望美人兮愁转深，思之苦兮涕沾襟。

凭谁奏钟律，转成韶濩音。天地回阳和，慰我相思心。
雪晴再次韵
陈造（宋代）

璇穹莹澈晴风后，晓日初融陌路泥。
老桧苍筠潜动色，迎春送路好分题。
藏春僧合心曾恋，闯海山亭梦到迷。
回首桑阴三宿旧，鄮城东去虎存西。
满江红（江西持宪节、登高作）
李公昴（宋代）

薄冷催霜，碧空豁、飞鸿斜度。□九日、御风绝顶，下看尘宇。滕阁芳筵笺笔妙，龙山胜践旌旗驻。料山灵、也要可人游，成佳趣。

吹帽堕，羞千古。题饧字，非吾侣。却坐间著得，煮茶桑苎。万里寒云迷北斗，望远峰夕照频西顾。且满浮、大白送黄花，剑休舞。
和张可投诗十首
王洋（宋代）

润入图书麦向辰，如今此腹又孤人。
馀风更与留春在，时照红英作醉裀。
十二月初四夜同吴资深陈明叔宿观山
赵蕃（宋代）

一源何自发嵌空，漱月流风昼夜中。
故有松声杂清越，独无梅影照玲珑。
乡人但说观山寺，客子深怀太史公。
好事陈吴不易得，冒寒襆被肯来同。
宫词 其五十九
张公庠（宋代）

浴兰佳节共欢娱，亭午香飞鹊尾炉。万里开疆元不战，金奁犹进辟兵符。
中秋呈潘德久
韩淲（宋代）

一年明月在中秋，数日阴云不奈愁。忽喜新晴转书室，极知清夜照歌楼。

醉当弄影如坡老，诗就撞钟忆贯休。千里故人应若此，吾生常好更何求。
汤涧松诞日 其二
区越（明代）

酒熟行间便酒筵，何如诸老共花前。风轩有兴还邀客，嘉会难逢肯吝钱。

懒服苓参方外士，不离诗酒地行仙。元神共等乾坤老，莫问今年是去年。
次韵斯远同宿岁寒西轩六韵
赵蕃（宋代）

思君无计忧能舒，见君还愧腹每虚。
知君于此未见止，而我但每有不如。
他人招呼厌来集，为我淹留成屡屈。
岂惟高义笃交情，政赖微言起衰疾。
南山三刹此最高，平生几许乎逍遥。
异时我去君独遨，期当寄我山中谣。
酬张秘监阁老喜太常中书二阁老与德舆同日迁官…之作
权德舆（唐代）

珠树共飞栖，分封受紫泥。正名推五字，贵仕仰三珪。

继组心知忝，腰章事颇齐。蓬山有佳句，喜气在新题。
题梅庄郭成甫瘦吟帙 其一
姚勉（宋代）

倚著梅花读瘦吟，冰章雪句照人心。未应只为吟诗瘦，且占春风笑上林。
郊庙歌辞。享龙池乐章。第八章
李乂（唐代）

星分邑里四人居，水洊源流万顷馀。魏国君王称象处，

晋家藩邸化龙初。青蒲暂似游梁马，绿藻还疑宴镐鱼。

自有神灵滋液地，年年云物史官书。
金缕曲 戊寅元夕
易顺鼎（清代）

蓦地东风起。又催成、最无聊赖，困人天气。年去年来都休问，但以愁为甲子。

应付与冷唫闲醉。天外梅花游仙梦，冻云堆、拥出春如此。

尘海事，一悲喜。

俊游情绪分明记。旧行春、满城箫鼓，镫楼十里。细雨轻寒江南夜，响竹敲残腊尾。

有几个小门深闭。笑语沈沈春帘隔，想残妆、正倚熏笼睡。

今何夕，闷而已。
送张端明赴召
周必大（宋代）

欲驱羸马从金鞍，顾藉微官进自难。
但愿斯民均暖律，小儒不叹广文寒。
送黄国范比部论京畿塞外狱便道归省
王世贞（明代）

敕罚归天吏，飞符出未央。帝城千骑月，龙剑九秋霜。

草色乾坤老，军声关塞长。佩分华省玉，人是法曹郎。

三尺依城旦，双旌指冀方。恩深禹车泪，生转汉萦章。

渭水羞曾赤，箕星气独黄。别筵枫叶道，停锦荔枝乡。

为有高门待，应誇结驷良。
咏菊二首 其一
方仁渊（清代）

野圃霜高九月天，疏枝繁蕊满篱边。陶家酒熟花应笑，杜老诗多句欲仙。

鏖战西风秋作骨，冷笼细雨淡凝烟。深杯此日休辞醉，再到重阳又一年。
颂古九十八首
释印肃（宋代）

见道不生机，生机不见道。
青峰年年青，白水常浩浩。
生熟路不通，迷悟俱不到。
青白未萌前，乐普大深奥。
辰十月八日同希周扫松灵石晚步松下怆然有怀
谢直（宋代）

长怀邴曼容，远慕蘧伯玉。
养志则安能，寡地变所欲。
邈哉误儒则，坐使衣食促。
籯书不论金，终身未易读。
洒扫惭老僧，日食才一粥。
一日复一日效韩吏部
祁顺（明代）

一日复一日，一旬复一旬。身事总如旧，独惊华发新。

胸抱经济略，无由献枫宸。箧藏五綵衣，未获娱吾亲。

朝吟或至暮，夜起恒达晨。平生忠孝念，郁结何由伸。

茫茫宇宙间，万类纷前陈。一物或失所，天地乖其仁。

人心异于物，参赞妙经纶。有怀谅必达，肯俾终沈沦。
巴女词
李白（唐代）

巴水急如箭，巴船去若飞。
十月三千里，郎行几岁归。
章华台碑
高道华（宋代）

故国兴亡数，勤民土木嘉。
废台称是楚，辨物愧非华。
浣溪沙·闺情
李清照（宋代）

绣面芙蓉一笑开，斜飞宝鸭衬香腮。眼波才动被人猜。
一面风情深有韵，半笺娇恨寄幽怀。月移花影约重来。
赐明瑞
弘历（清代）

世胄更勋戚，少年能老成。从军俾习事，屡战得英声。

适以狂狙俾，因将劲旅征。欲遮先信漏，不舍竟踪横。

地利彼虽擅，人和我实勍。骑惟九百到，贼乃数千迎。

少卒胜其众，勇还济以诚。勖哉俘二竖，卫霍逊功名。
诗三首 其二
刘季孙（宋代）

仙都非世间，天神绕楼殿。高低霞雾匀，左右龙蛇遍。

云车山岳耸，风鼙天地颤。从兹得旧渥，万物毫端变。
满庭芳·雪）
史浩（宋代）

鹤冷风亭，鸿迷烟渚，晓来雪意填空。酿成嘉瑞，端为兆年丰。况填神娲妙手，调和得、云彩皆同。楼台上，铺琼缀玉。随步广寒宫。
天公。开地轴，八紘混一，莫辨提封。又须教、归禽狡兽沈踪。坐见花敷万木，谁知道、春已输工。三杯酒，西湖父老，相与话时雍。
柳梢青（聚八仙花）
赵师侠（宋代）

人间春足。一番红紫，水流风逐。戏蝶初闲，轻摇粉翅，高低飞扑。

雨昏烟暝增明，似积雪、枝间映绿。后土琼芳，蓬莱仙伴，蕊粉香粟。
池州进士陈生惠然见过不日且行因以诗赠别
梅尧臣（宋代）

呼童具鸡黍，颇识故人期。
竹馆忽枉驾，山樽聊解颐。
醉歌返北郭，春雨生东陂。
便与千峰隔，登高空复思。
鸬鹚步寻方元英故居
谢翱（宋代）

遗像双台下，结庐烟水傍。子孙今几世，风雨半他乡。

山静云眠影，叶乾虫食香。高名故相压，吟苦不成章。
蜂蚁
李石（宋代）

乳蜂十蚁围，小蜂两翼弱。
三蚁制蜂首，四蚁曳蜂脚。
三蚁相后前，捍圉行且却。
蜂母正凭怒，有虿无敢作。
相视母子心，如被蛇豕虐。
蚁行蜂母随，众力岂易拨。
彼嫌大树小，且幸神龙涸。
自谓无谁何，利吻得所嚼。
蝇虎伺其便，儇然才一跃。
中道取蜂去，意外可遥度。
蚁群不自量，出力互相搏。
蝇虎跳掷高，细碎纷迸落。
余党尚未解，尺寸归路邈。
三帅本伐戴，反为郑所掠。
孟明意取郑，二{左肴右竖}遭晋薄。
世路蜂蚁群，巇险逞攘攫。
向来驺虞仁，未似蚁虎恶。
吾诗傥可佩，捧腹聊一噱。
送赵山人归旧山
欧阳修（宋代）

屈贾江山思不休，霜飞翠葆忽惊秋。
吟抛楚畹兰苕老，归有淮山桂树留。
聒耳春池蛙两部，比封秋坞橘千头。
嗔条怒颖真堪愧，莫染衣尘更远游。
诅楚文
苏轼（宋代）

碑获於开元寺土下，今在太守便厅。
秦穆公葬于雍橐泉祈年观下，今墓在开元寺之东南数十步，则寺岂祈年之故基耶？淮南王迁于蜀，至雍，道病卒，则雍非长安，此乃古雍也。
峥嵘开元寺，仿佛祈年观。
旧筑扫成空，古碑埋不烂。
诅书虽可读，字法嗟久换。
词云秦嗣王，敢使祝用瓚。
先君穆公世，与楚约相捍。
质之于巫咸，万叶期不叛。
今其后嗣王，乃敢构多难。
刳胎杀无罪，亲族遭圉绊。
计其所称诉，何啻桀纣乱。
吾闻古秦俗，面诈背不汗。
岂惟公子邛，社鬼亦遭谩。
辽哉千载后，发我一笑粲。
咏晴
袁说友（宋代）

农夫一饱尝忧迟，十年五旱无已时。
今年陇上消息好，天不靳我食与衣。
黄梅雨了时雨至，三尺稻梗一尺泥。
不忧夏潦忧甲子，阿香忽放雷车归。
白波翠浪雨沾足，已觉抄云先簸粞。
新春入甑供晨炊，吾农自此今无饥。
迩来更说蠲输好，州邑抚我如婴儿。
如今不怨田家苦，但忆诗人歌子妇。
十六日立春舟中晚眺
曾丰（宋代）

风住帆维软，人齐橹响匀。
津桥横汲具，岸树挂酤巾。
乱石知何处，孤篷任此身。
三叹谢陈岁，一笑接新春。
华林书堂漫兴
吕本中（宋代）

两树疏梅草阁前，一池晴日画桥穿。论文欲饮先民笔，读史常期循吏贤。

携酒闲望野陌间，吟柳外来采桑篇。应怜百里平芜寂，漫使寒山片石传。
过练湖
强至（宋代）

湖畔难寻使者麾，湖光犹照旅人衣。
气蒸泽国能无润，堤贮云天别有围。
杨柳经霜相对老，凫鹥饱食自由飞。
系舟索纸题诗句，更把闲愁付落晖。
送蔡定夫赴湖南提刑二首
杨万里（宋代）

方丈蓬莱第一人，星轺玉节正青春。
只今回鴈峰头客，曾触神龙领下鳞。
未遣五纹朝补衮，便应三字夜司纶。
湘江绿净不可垂，却要珠玑欬唾新。
与贾至舍人于龙兴寺剪落梧桐枝望㴩湖
李白（唐代）

剪落青梧枝，㴩湖坐可窥。雨洗秋山净，林光澹碧滋。

水闲明镜转，云绕画屏移。千古风流事，名贤共此时。
挽蔡久轩 其二
吴势卿（宋代）

识见先几炳蔡蓍，艰难国事虑阽危。龟山如用救得半，君实未亡犹可为。

人渺江涛已如此，公骑箕尾欲何之。门生老病丹心折，伫立空山有所思。
次韵王深之二首
李若水（宋代）

酒薄仅能浮颊赤，灯寒故意学山青。
新来鼻观无遮碍，觉得功名一味腥。
詹文同学士奉诏求贤以诗见寄次韵答之
力金（明代）

学士求贤亲奉诏，少微光动五云深。相如已出子虚赋，诸葛休为梁甫吟。

堂倚九重题白玉，台高百尺置黄金。此行入奏天颜喜，红锦袍成赐墨林。
次韵马驹父晚菊五绝
喻良能（宋代）

雾幌褰开秀色明，曲尘半臂亦多情。
芳菲不拟亲桃姊，萧洒端宜齿石兄。
题取经诗（载《翻译名义集》，云唐义净三藏作）
佚名（唐代）

晋宋齐梁唐代间，高僧求法离长安。去人成百归无十，

后者安知前者难。路远碧天唯冷结，沙河遮日力疲殚。

后贤如未谙斯旨，往往将经容易看。
红叶 其二
释居简（宋代）

要与松筠共岁寒，听它青女苦彫残。不于叶上添生色，谁辨刚中一寸丹。
愁霖答石巢先生
邝露（明代）

倦羽值秋霖，霖秋伤客心。他山翳灵木，远草不借阴。

时鞠萎佳翳，幽兰败霃阴。鹳鸣增妇叹，鸟舞兴僮吟。

遵鸿不下食，孤影相追寻。羡彼鹪鹩鸟，一枝能处心。
奉使道中五言长韵
欧阳修（宋代）

初旭瑞霞烘，都门祖帐供。
亲持使者节，晓出大明宫。
城阙青烟起，楼台白雾中。
绣鞯骄跃跃，貂袖紫蒙蒙。
朔野惊飙惨，边城画角雄。
过桥分一水，回首羡南鸿。
地里山川隔，天文日月同。
儿童能走马，妇女亦腰弓。
度险行愁失，盘高路欲穷。
山深闻唤鹿，林黑自生风。
松壑寒逾响，冰溪咽复通。
望平愁驿◇，野旷觉天。
穹骏足来山北，轻禽出海东。
合围飞走尽，移帐水泉空。
讲信邻方睦，尊贤礼亦隆。
斫冰烧酒赤，冻脍缕霜红。
白草经春在，黄沙尽日蒙。
新年风渐变，归路雪初融。
祗事须强力，嗟予乃病翁。
深◇汉苏武，归国不论功。
秋夜莫易心过宿此赠
释今无（明代）

君家兄弟雪霜清，万里尤深世外情。香载宝车归宝地，文高时调古时名。

远帆挂日欺鲸浪，短札捎云忆雁声。且向柴门谈夜月，功名究竟是浮生。
代古明月子娟娟篇
张含（明代）

南国多倾城，娟娟况有名。
舞腰杨柳细，歌掌楚云轻。
池月摇花影，帘风弄竹声。
衡皋秋水净，洛浦晓霞明。
仙苑笼金瓦，候门醉玉笙。
人间亦天上，莫忆董双成。
乙丑中秋夕过龙川曾祖所尹邑
罗荣（明代）

龙川孤月正秋中，碧汇清光上下同。玉镜无声沈夜籁，银河如练绕晴空。

明时惭负分藩任，先世犹存制锦功。樽酒微醺慈养乐，画船箫鼓溯江风。
八关斋夜赋四城门更作四首 其二 南城门老
庾肩吾（南北朝）

虚蕉诚易犯，危藤复将啮。一随柯已微，当年信长诀。

已同白驹去，复类红花热。妍容一旦罢，孤灯行自设。
和诸葛行之
孙应时（宋代）

相看各华发，旧学更何疑。世事几反覆，人生半别离。

忍穷真有味，知命欲谁欺。我学陶元亮，君师荣启期。
题长安壁主人
张谓（唐代）

世人结交须黄金，黄金不多交不深。
纵令然诺暂相许，终是悠悠行路心。
守宫
汤胤绩（明代）

谁解秦宫一粒丹，记时容易守时难。鸳鸯梦冷肠堪断，蜥蜴魂销血未干。

榴子色分金钏彩，茜花光映玉鞲寒。何时试卷香罗袖，笑语东君仔细看。
题范卿侄林觅句图
夏子鎏（清代）

有客披图向余道，谓汝家驹年正早。曲江春色长安花，尽可研思竞新藻。

朅来相如赋上林，子安春思胸盈稿。灵均幽怨亦牢骚，行吟泽畔多香草。

即便逍遥物外人，舞雩归咏春风春。大抵文章大块假，阳和烟景尤为新。

所由少长兰亭集，觞咏至今怀芳辰。而汝家驹殊不尔，不羡尘红与陌紫。

沈吟独步一林秋，行不行兮止不止。思清境清兼句清，清新自贵洛阳纸。

无奈风光太瘦生，荻花枫叶愁何似。古人写物见天真，律以方志应毋此。

我道阿咸意不差，客请静听其无哗。凉风一夜起天末，疾捲群卉收残葩。

惟有长林绚秋色，漫山红叶山容奢。晓霜薄晕彩生旭，夕照浓烘艳夺花。

火齐百重赭木杪，珊瑚千尺纷杈枒。有时萧疏发微响，打头片片飞丹霞。

因思此境成佳节，触景歌思足怡悦。昨岁宝鸿去复来，秋光未许终年别。

不见诗人崔信明，吴江枫落境幽绝。况复襄阳下笔神，梧桐疏雨声声彻。

生春词去更生秋，岁华忍使徒飘瞥。阿咸散步代骑驴，桥头独立霜如雪。

客闻此言心砉然，曰汝题辞得言诠。解嘲说难扬雄思，赠汝小阮风翩翩。

途穷阮籍郁长啸，本思假笔舒胸填。而今得此以属草，亦复为汝辞便便。

草罢披图一重览，几枝绿竹争清妍。竹林佳话传千古，努力与汝追前贤。
辛酉岁元日
范梈（元代）

西山千仞郁崔嵬，山下楼台紫翠开。玉帛会同来万国，玑衡悬运属三台。

尝闻海客谈金鼎，更见祠官进玉杯。惭愧词臣今白首，久无赋颂献蓬莱。
一字百题示商君祥 其六十六 愚
李俊民（金朝）

膏以明自煎，薰以香自薪。善哉柳侯意，一字辱溪神。
鹊华桥 其一
弘历（清代）

长堤数里亘双湖，夹镜波光入画图。望见鹊华山色好，石桥名亦与凡殊。
三月十四日汝州梦
梅尧臣（宋代）

我归十九年，饮不负升斗。
昨夕梦见之，谓须多置酒。
虽慰魂来言，定不复入口。
俟当返吾庐，且为贮甖缶。
梦寐何敢欺，从笑愚所守。
亭菊 其四
何维柏（明代）

北风号林，万卉具凋。幽香玉秀，静正不恌。我思古人，中心迢迢。
襄州乱后逢端州依上人
释德洪（宋代）

汉上相逢兵火后，苍颜华发两摧颓。尘清雾敛闲身在，蚁分蜂争一笑开。

志捍丛林山剔卓，义规朋友玉崔嵬。瓦精决舌休皮相，曾见淄州古佛来。
重阳后五日再和叔愚
葛绍体（宋代）

不对黄花酒，还添白苧衣。
沼鳞空细咏，林翼奋高飞。
气概今谁是，才华昔已非。
最怜多病后，衣带褪重围。
世乱
刘崧（元代）

世乱还家未有期，青山深处且追随。闻鸡屡觉晨餐早，防虎犹惊夜卧迟。

土屋笋高怀北牖，野田禾老忆东菑。珠林江口谁能到，日日看云有所思。
爱梅
吴芾（宋代）

经年不得见江梅，绕树行行日几回。
已拟开时拼径醉，其如病后怯衔杯。
伤心还觉成三叹，忍泪犹能强一来。
顾我已衰无酒分，从今花更不须开。
再次韵简子温
张扩（宋代）

予诗久愧溪藤滑，佩服君诗生罄折。君诗盘错见梅诗，似借梅花作根节。

梅花元非世间种，雪里开花白于雪。平生和靖最知音，谁是鸾胶续弦绝。

苦吟似君良有以，我复何为怒当辙。定知孤艳诉不平，晓来哀笳喷窗裂。

明朝百蘤岂不好，得鱼纵珍非丙穴。春风晚赐桃杏宠，琥珀调膏误成缬。

寒英谢去亦机警，且禀严冬令如铁。
题韩干马
吕量（宋代）

何年供奉仙，写此真乘黄。
矫矫天骨起，烂烂隅目光。
岂无万里姿，御者非王良。
青衫老奚官，肉眼空伥伥。
饮秣不以时，羁馽无繇骧。
昂首思渥洼，浩荡充虚肠。
何来斗斛水，似是出尚方。
虽沾金井恩，未效和鸾锵。
蹭蹬十二闲，何异古道傍。
回首万驽骀，饱食驰康庄。
朝饮华清流，暮垂紫游韁。
此马独弃捐，物理良可伤。
君王倘惠养，请试苜蓿长。
蔷薇
饶节（宋代）

蔷薇作架高一丈，准拟春风如许长。可怜条间一寸叶，中有嫩色三月香。
中宗降诞日长宁公主满月侍宴应制
郑愔（唐代）

春殿猗兰美，仙阶柏树荣。地逢芳节应，时睹圣人生。

月满增祥荚，天长发瑞灵。南山遥可献，常愿奉皇明。
绍兴以后祀感生帝十六首
佚名（隋代）

伟炎厥初，缘感而系。
庆衍式崇，昭融有契。
乐功既谐，觞献斯继。
歆类不达，克昌百世。
附米黻所作挽诗五首
苏轼（宋代）

淋漓十幅草兼真，玉立如山老健身。
梦裹赤猿真月纪，舆前白健似年辰。
将寻贺老船虚返，欲近要离烈可亲。
忍死来还天有意，免称圣代杀文人。
春怨
殷尧藩（唐代）

柳花扑帘春欲尽，绿阴障林莺乱啼。

只愁明日送春去，落日满园啼竹鸡。
春秋战国门。再吟
周昙（唐代）

定获英奇不在多，然须设网遍山河。

禽虽一目罗中得，岂可空张一目罗。
次叔通推官见寄二首
刘学箕（宋代）

君比昌黎颇似之，号啼不问但吟诗。
貯储甚愧邻僧谊，不与庐仝更与谁。
荒村
邓方（清代）

独树营边芦雁啼，荒村一月水东西。云中不见乌冈影，衰柳秋风十里堤。
读沈公序诗卷
孙觌（宋代）

读书过眼亦千年，脱帽挥毫涌百泉。句出惊传龙菌蠢，赋成争诵蜺连蜷。

铜池茎叶三山秀，玉井根株七泽连。容貌魁梧端可想，不应诗瘦自臞仙。
晚立偶作
赵蕃（宋代）

晨雨湿木兰，夕风吹紫荆。
江南异中州，春晚犹秋清。
壮年不可恃，老态忽已生。
柴门立久倦，浊醪归徐倾。
颂十玄谈·心印
释印肃（宋代）

无心犹隔一重关，滞寂沉空也大难。
啼问阿娘谁是母，闲云溪水笑潺潺。
饭后乘日过东家
韩淲（宋代）

霜晴已是探梅时，野趣轩茶更合诗。才出门来唯独往，不看山去亦何知。

试听石濑无尘滓，如觉林梢有好枝。心与眼明知兴熟，朗吟惟老转相宜。
武陵春（藤州江月楼）
向滈（宋代）

长记酒醒人散后，风月满江楼。楼外烟波万顷秋。高槛冷飕飕。想见云鬟香雾湿，斜坠玉搔头。两处相思一样愁。休更照鄜州。
浪淘沙·闷自剔残灯
纳兰性德（清代）

闷自剔残灯，暗雨空庭。潇潇已是不堪听，那更西风偏著意，做尽秋声。
城柝已三更，欲睡还醒。薄寒中夜掩银屏，曾染戒香消俗念，莫又多情。
和许黄门九日述怀
石宝（明代）

往日看花兴，中年苦太迟。静开平世眼，閒对廪秋时。

风雨催枯干，江山得几诗。因怀工部句，濒老释欢悲。
服仙灵脾酒
张耒（宋代）

冷气侵吾髀，趋拜剧苦艰。
仁哉神农氏，遗药驱恫瘝。
持钱取之市，易得如茆芫。
繁枝与芳叶，尽取无可删。
贮之白缣囊，清以壶酒宽。
七日以供饮，跛曳皆翩跹。
呼儿谨盖藏，用此九转丹。
平生误信书，安坐得老邅。
方书岂尽信，柳子固无言。
事固有然者，岂容尽欺谩。
疾走非吾愿，且复补羸残。
渡口别
汤传楹（明代）

一水盈盈便渺然，夕阳摇落渡头船。
长堤灯火人归后，回首西楼尽暮烟。
和吴子友贡院作
韦骧（宋代）

晓跃骅骝紫禁开，诏音不许少淹回。斜鞭忽过天街柳，曳履还淹佛閤苔。

昼幕四垂如近汉，夜灯相比似占台。会将精识抡荆璞，当有孚尹应手来。
念奴娇（上章乞休致，戏作念奴娇以自贺）
杨万里（宋代）

老夫归去，有三径、足可长拖衫袖。一道官衔清彻骨，别有监临主守。主守清风，监临明月，兼管栽花柳。登山临水，作诗三首两首。

休说白日升天，莫夸金印，斗大悬双肘。且说庐传盛事，三个闲人眉寿。拣罢军员，归农押录，致政诚斋叟。只愁醉杀，螺江门外私酒。
迎享送神
马光祖（宋代）

长江兮淙淙，踞虎兮蟠龙。
秀群英兮礼乐，览千古兮焉穷。
蹇谁留兮青溪，穆将愉兮寿宫。
思至德兮肇苍姬，避圣嗣兮兴句吴。
竟长干兮游五湖，烨客星兮隐东庐。
坐根石兮定吴都，怀仲父兮秦淮隅。
燎赤壁兮伟北图，忆尚书兮西明居。
孝感兮冰鱼，鹿苑兮儒书。
起乌衣兮见夷吾，运百甓兮恢宏橅。
忠孝兮父子，将相兮叔侄。
登冶城兮想高世，酌贪泉兮徒西壁。
兴文兮雷刘，著书兮陶萧。
大节兮霜凛凛，谪仙兮风飘飘。
云龙上下兮东野，桃花流水兮致尧。
肆荥阳兮忠愤，相先民兮迢迢。
天昌宋兮将有曹，平江南兮斧不膏。
德乖崖兮桑本袤，美中丞兮蓉幕高。
神明兮待制，忠恕兮肤使。
春风兮寿元气，图绘兮回天意。
出师门兮道与南，建留都兮垂万世。
仗征钺兮江无波，死封疆兮人知义。
采石兮功之奇，紫阳兮道之继。
佐乃翁兮南轩，开厥后兮壹是。
泽斯民兮西山，俨元凯兮是似。
庀管钥兮北门，思尚友兮古人。
建芳馨兮堂庑，合荃芷兮盈庭。
嫋秋风兮桂枝，缭荷屋兮杜衡。
荐菊兮寒泉，采藻兮落成。
浴兰汤兮沐华，望美人兮并迎。
芳菲菲兮满堂，灵之来兮如云。
聊逍遥兮容与，集琳琅兮锵鸣。
吉日兮辰良，蕙蒸兮椒浆。
元勋兮钜德，日月兮齐光。
介民兮景福，昭昭兮未央。
高山兮景行，千秋兮难忘。
望江南（大石咏妓）
周邦彦（宋代）

歌席上，无赖是横波。宝髻玲珑欹玉燕，绣巾柔腻掩香罗。人好自宜多。

无个事，因甚敛双蛾。浅淡梳妆疑见画，惺忪言语胜闻歌。何况会婆娑。
义利吟
邵雍（宋代）

人作者事，天命者时。
时来易失，事去难追。
偕文铁庵老先生城陵矶发舟阻风相失
陈是集（明代）

抛却君山半点青，石尤风起复竛竮。云帆空恋南楼月，槎路遥瞻太史星。

换得村醪强拨闷，拟开残帙当扬舲。溯洄舟子骄横甚，笑拥千樯入洞庭。
送张无梦归天台
李维（宋代）

金骨一何轻，瞳方鬓复青。
楼居隐岩桂，飚驭别阶蓂。
玉宇藏丹诀，琱觞泛绿醹。
霞城中夕梦，悬想在彤庭。
和答诗十首。答桐花
白居易（唐代）

山木多蓊郁，兹桐独亭亭。叶重碧云片，花簇紫霞英。

是时三月天，春暖山雨晴。夜色向月浅，暗香随风轻。

行者多商贾，居者悉黎氓。无人解赏爱，有客独屏营。

手攀花枝立，足蹋花影行。生怜不得所，死欲扬其声。

截为天子琴，刻作古人形。云待我成器，荐之于穆清。

诚是君子心，恐非草木情。胡为爱其华，而反伤其生。

老龟被刳肠，不如无神灵。雄鸡自断尾，不愿为牺牲。

况此好颜色，花紫叶青青。宜遂天地性，忍加刀斧刑。

我思五丁力，拔入九重城。当君正殿栽，花叶生光晶。

上对月中桂，下覆阶前蓂.泛拂香炉烟，隐映斧藻屏。

为君布绿阴，当暑荫轩楹。沉沉绿满地，桃李不敢争。

为君发清韵，风来如叩琼。泠泠声满耳，郑卫不足听。

受君封植力，不独吐芬馨。助君行春令，开花应晴明。

受君雨露恩，不独含芳荣。戒君无戏言，翦叶封弟兄。

受君岁月功，不独资生成。为君长高枝，凤凰上头鸣。

一鸣君万岁，寿如山不倾。再鸣万人泰，泰阶为之平。

如何有此用，幽滞在岩坰.岁月不尔驻，孤芳坐凋零。

请向桐枝上，为余题姓名。待余有势力，移尔献丹庭。
依修多罗立往生正信偈
释遵式（宋代）

稽首西方安乐刹，弥陀世主大慈尊。我依种种修多罗，成就往生决定信。

住大乘者清净心，十念念彼无量寿。临终梦佛定往生，大宝积经如是说。

五逆地狱众火现，值善知识发猛心。十念称佛即往生，十六观经如是说。

若有欢喜信乐心，下至十念即往生。若不尔者不成佛，四十八愿如是说。

诸有闻名生至心，一念回向即往生。唯除五逆谤正法，无量寿经如是说。

临终不能观及念，但作生意知有佛。此人气绝即往生，大法鼓经如是说。

一日一夜悬缯盖，专念往生心不断。卧中梦佛即往生，无量寿经如是说。

昼夜一日称佛名，殷勤精进不断绝。展转相劝同往生，大悲经中如是说。

一日二日若七日，执持名号心不乱。佛现其前即往生，阿弥陀经如是说。

若人闻彼阿弥陀，一日二日若过等。系念现前即往生，般舟经中如是说。

十日十夜六时中，五体礼佛念不断。现见彼佛即往生，鼓音王经如是说。

十日十夜持斋戒，悬缯幡盖然香灯。系念不断得往生，无量寿经如是说。

若人专念一方佛，或行或坐七七日。现身见佛即往生，大集经中如是说。

若人自誓常经行，九十日中不坐卧。三昧中见阿弥陀，佛立经中如是说。

若人端坐正西向，九十日中常念佛。能成三昧生佛前，文殊般若如是说。

我于众经颂少分，如是说者无穷尽。愿同闻者生正信，佛语真实无欺诳。
舟行里下河 其一
许传霈（清代）

未曙梦频醒，村鸡闻断续。晓风拂帐清，零露霏帆足。

寒不启篷窗，兀坐拥絮褥。臭声绕脚喧，人稠一灯绿。

朝朝养疴方，波心射红旭。
欧冶池
黄裳（宋代）

人随梦电几回见，剑逐云雷何处寻。惟有越山池尚在，夜来明月古犹今。
河南府试十二月乐词·二月
李贺（唐代）

二月饮酒采桑津， 宜男草生兰笑人，
蒲如交剑风如薰。
劳劳胡燕怨酣春，薇帐逗烟生绿尘。
金翘峨髻愁暮云，沓飒起舞真珠裙。
津头送别唱流水，酒客背寒南山死。
随牒至南康军呈李宰四首
曾丰（宋代）

乘闲赢得答江山，答子江山未得闲。
堕泪碑中恩有剩，凌烟阁上事犹悭。
江头四咏。丁香
杜甫（唐代）

丁香体柔弱，乱结枝犹垫。细叶带浮毛，疏花披素艳。

深栽小斋后，庶近幽人占。晚堕兰麝中，休怀粉身念。
本心参政约游西山分韵得顶
徐集孙（宋代）

仆仆事行役，度尽千峰顶。恣览亦云倦，困卧殊未醒。

西爽俄见要，前约欲重订。结习若犹在，宁复计两胫。

天际豁轻阴，溪头横短艇。摇手谢篮舆，信步蹋荒径。

适意自忘远，迷途谁为诇。此翁平生意，故自略畦町。

何妨一笑回，呼童催煮茗。两年已三至，我如饫五鼎。

无乃太属厌，徒欲逃酩酊。老笔忽先倡，高标谁与并。

尚记去载游，金碧光炯炯。何处非吾乡，一气相涬溟。
董大参家屋梁产芝二茎形如合璧
林大春（明代）

瑞霭来青嶂，灵芝产画梁。乾坤开正色，云物绕西方。

照眼重金开，笼纱合璧香。惟天眷有德，俾尔寿而康。

荀淑家声旧，太丘誉望扬。德星他日聚，百里见辉光。
题太白五松书堂 其三
林桷（宋代）

荡漾清溪两桨飞，趋行不及到斜晖。无人跪进雕胡饭，只学卢仝啜茗归。
千秋岁（代上帅宅生日）
洪适（宋代）

颜朱鬓绿。天与穰穰福。旄钺贵，崇汤沐。华轩鱼映锦，紫诰鸾回幅。为寿处，玻璃凿落斟醽醁。

瑞雾蟠华屋。露浥秋兰馥。香篆起，歌裾簇。衣斑丹穴凤，色润东床玉。鸾共鹤，年年来听神仙曲。
江上值雪效欧阳体限不以盐玉鹤鹭絮蝶飞舞之
苏轼（宋代）

缩颈夜眠如冻龟，雪来惟有客先知。
江边晓起浩无际，树杪风先寒更吹。
青山有似少年子，一夕变尽沧浪髭。
方知阳气在流水，沙上盈尺江无澌。
随风颠倒纷不择，下满坑谷高陵危。
江空野阔落不见，入户但觉轻丝丝。
沾裳细看若刻镂，岂有一一天工为。
霍然一挥遍九野，吁此权柄谁执持。
世间苦乐知有几，今我幸免沾肤肌。
山夫只见压樵担，岂知带酒飘歌儿。
天王临轩喜有麦，宰相献寿嘉及时。
冻吟书生笔欲折，夜织贫女寒无帏。
高人著履踏冷冽，飘拂巾帽真仙姿。
野僧斫路出门去，寒液满鼻清淋漓。
洒袍入袖湿靴底，亦有执板趋阶墀。
舟中行客何所爱，愿得猎骑当风披。
草中咻咻有寒兔，孤隼下击千夫驰。
敲冰煮鹿最可乐，我虽不饮强倒卮。
楚人自古好弋猎，谁能往者我欲随。
纷纭旋转従满面，马上操笔为赋之。
题曾氏山园十一咏·君子亭
张栻（宋代）

嘉莲秉嘉质，解后逢赏音。
翁岂玩物者，寄意一何深。
霅陇归别庵僧
卫宗武（宋代）

弥月分僧榻，翛然与世违。
何妨随地隐，恨不载山归。
迹与风帆远，秋随春絮飞。
何当泉石畔，岁岁得相依。
奉新县楼对月，望浮云山李八百洞，超然有怀
范梈（元代）

白露浥宵桂，月满浮云山。遥想山中人，与我身俱闲。

少日曾陪供奉班，流浪三千随百蛮。海水接天看不足，却归万壑听潺湲。

累土成岳谅非艰，蚤服玄英勘大还。金阙玉清名籍在，不应犹自恋人间。
上巳日陪襄阳李尚书宴光风亭
刘言史（唐代）

碧池萍嫩柳垂波，绮席丝镛舞翠娥。

为报会稽亭上客，永和应不胜元和。
浮甘亭上
晁说之（宋代）

浮甘亭上拂征衣，欲起羇愁却自非。
莺去青阴犹转响，月来碧障有余辉。
三英何处同行乐，百丑无堪独自机。
好濯缨尘惜苹藻，从教尘土半天飞。
宿云门上方
秦系（唐代）

禅室遥看峰顶头，白云东去水长流。

松间倘许幽人住，不更将钱买沃州。
偕一青仲郛应㝛登城北小山至夜作
姚鼐（清代）

秋声鸿泽满，暑气虫阶谢。携客眺寒原，居人敛馀稼。

酒取脱枝温，席以柔莎藉。馀照在单椒，暝色生林下。

泫露亘天垂，巨壑当岩泻。微风度灌吟，澹月流云罅。

情集交悲欢，生得几清暇。宁于蟪蛄春，而慕燕雀夏。

视后无虚鞭，规前有戒驾。怀哉古已遥，逝者今方乍。

勿叹平分秋，更卜将来夜。
八月十五日夜宿南园怀王君贶
司马光（宋代）

昔公在洛师，未尝弃嘉节。今宵秋半分，空羡西园月。

天色湛澄清，风声冷骚屑。笑言不可亲，引领望金阙。

赖有箧中诗，端居数披阅。
题赵荣禄水村图
钱良右（元代）

每怜北苑风流远，笔底精神此日同。春水孤村无限意，题诗输与杜陵翁。
萤
张舜民（宋代）

江皋萤火故煇煇，仍解穿帘夜点衣。
但取见时增意思，莫嫌生处太卑微。
月明敢向星中乱，天黑偏能雨里飞。
今日分明知我去，何年漂泊照吾归。
秋日泛舟赋蘋花
徐铉（宋代）

素艳拥行舟，清香覆碧流。远烟分的的，轻浪泛悠悠。

雨歇平湖满，风凉运渎秋。今朝流咏处，即是白蘋洲。
冷翠谷口占
董嗣杲（宋代）

苍童负诗箧，百钱挂杖头。
何当倩画手，画我庐山游。
途次长安上都漕傅谏议
苏洵（宋代）

丈夫正多念，老大不自安。
居家不能乐，忽忽思中原。
慨然弃乡庐，劫劫道路间。
穷山多虎狼，行路非不难。
昔者倦奔走，闭门事耕田。
蚕谷聊自给，如此已十年。
缅怀当今人，草草无复闲。
坚卧固不起，芒背实在肩。
布衣与肉食，幸可交口言。
默默不以告，未可遽罪愆。
驱车入京洛，藩镇皆达官。
长安逢傅侯，愿得说肺肝。
贫贱吾老矣，不复苦自叹。
富贵不足爱，浮云过长天。
中怀邈有念，惝怳难自论。
世俗不见信，排斥仅得存。
昨者东入秦，大麦黄满田。
秦民可无饥，为君喜不眠。
禁军几千万，仰此填其咽。
西蕃久不反，老贼非常然。
士饱可以战，吾宁为之先。
傅侯君在西，天子忧东藩。
烽火尚未灭，何策安西边。
傅侯君谓何，明日将东辕。
山居二十咏 其十五 迎春
洪适（宋代）

桃杏正酣酣，光春当仲月。吐艳既后时，嘉名安可窃。
山月轩
白玉蟾（宋代）

老蟾飞上梧桐枝，苍屏烟冷猿夜啼。
潋滟金盘挂寒巘，婵娟玉镜沉清溪。
风前松竹尽起舞，姮娥徘徊不归去。
人在广寒天在水，满天星斗知何处。
幽人为我鸣瑶琴，山前月下千古心。
不知明月几圆缺，只有青山无古今。
醉持玉盏吞金饼，尘世无人知此景。
青山无言人酩酊，浩歌卧断桂花影。
渡海
折彦质（宋代）

朝宗于海固愿也，一苇杭之如勇何。
著浅惊呼过又喜，此生是等事尝多。
题镜湖野老所居（一作马戴诗）
秦系（唐代）

湖里寻君去，樵风往返吹。树喧巢鸟出，路细葑田移。

沤苎成鱼网，枯根是酒卮。老年唯自适，生事任群儿。
过白卫岭和韩昭
李衍（隋代）

先朝神武力开边，画断封疆四五千。前望陇山屯剑戟，

后凭巫峡锁烽烟。轩皇尚自亲平寇，嬴政徒劳爱学仙。

想到隗宫寻胜处，正应莺语暮春天。
游白云
霍与瑕（明代）

不寒不暖早春天，半阴半晴天际色。寻芳路转上唐村，几树桃花开太极。

万青一色罗天宇，三三流水添新雨。短筇冲碎旧时云，长裾香染烟霞紫。

烟霞洞里足芳妍，细草幽花都可怜。望望望春春不尽，行行行乐乐无边。

楼台俯瞰东溟远，夹涧回廊芳草软。芳草王孙非旧游，高歌慷慨声悽转。

高歌不与世间闻，雅调幽箜只自匀。曲中颜巷无穷寿，操里青霞何限春。

人生寻春苦不早，花落山中春已老。待将一脚踏断第一山前路，长与白云敦夙好。